

2013/0091 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ  
  
съгласно член 294, параграф 6 от Договора за функционирането на Европейския съюз  
  
относно

Позицията на Съвета на първо четене във връзка с приемането на Регламент на Европейския парламент и на Съвета относно Агенцията на Европейския съюз за сътрудничество в областта на правоприлагането (Европол) и за отмяна на решения 2009/371/ПВР, 2009/934/ПВР, 2009/935/ПВР и 2009/968/ПВР на Съвета

1. Контекст

|  |  |
| --- | --- |
| Дата на предаване на предложението на Европейския парламент и на Съвета (документ COM(2013) 173 final — 2013/0091 COD)) | 27.3.2013 г. |
| Дата на становището на Европейския икономически и социален комитет: | не е приложимо |
| Дата на позицията на Европейския парламент на първо четене: | 25.2.2014 г. |
| Дата на предаване на измененото предложение: | не е приложимо |
| Дата на приемане на позицията на Съвета: | 10.3.2016 г. |

2. Цел на предложението на Комисията

Целта на предложението беше **да се приведе Европол в съответствие с изискванията на Договора от Лисабон** чрез създаване на законодателна рамка за Европол в регламент и чрез въвеждане на механизъм за контрол на дейностите на Европол от страна на Европейския парламент заедно с националните парламенти. Предложението имаше за цел също така **да се увеличат ефикасността, ефективността и отчетността на Европол**. Това трябваше да бъде постигнато чрез засилване на аналитичния капацитет на Европол и насърчаване на предприемането на оперативни действия от страна на държавите членки, като паралелно с това режимът за защита на данни, прилаган от Агенцията, стане още по-строг. С цел по-голяма ефикасност и в съответствие с Общия подход по въпросите на децентрализираните агенции, в предложението се предвиждаше сливането на Европол с Европейската агенция за обучение в областта на правоприлагането (CEPOL). И накрая, чрез предложението управлението на Европол се привеждаше в съответствие с принципите, изложени в Общия подход по въпросите на децентрализираните агенции на ЕС.

3. Коментари относно позицията на Съвета

По време на тристранната среща, проведена на 26 ноември 2015 г., съзаконодателите постигнаха политическо споразумение, което бе одобрено от Корепер на 27 ноември 2015 г. и от Комисията по граждански свободи, правосъдие и вътрешни работи (LIBE) на Европейския парламент на 30 ноември 2015 г.

Основните разлики между Общата позиция и първоначалното предложение на Комисията са изложени по-долу.

**Сливане на Европол и CEPOL (дял, член 1)**

Вследствие на масовото и твърдо противопоставяне на сливането на Cepol и Европол в Съвета и LIBE, Комисията взе решение да се откаже от този аспект на законодателното си предложение. Междувременно беше приет регламент за реформа на CEPOL. Поради тази причина в текста на Общата позиция сливането не се споменава.

**Звено за сигнализиранe за незаконно съдържание в интернет (член 4)**

Общата позиция съдържа разпоредби, необходими за функционирането на звеното за сигнализиране на незаконно съдържание в интернет, което представлява една от важните мерки за борба с тероризма, целящи намаляване на терористичната пропаганда онлайн и ограничаване на достъпа до нея. Звеното за сигнализиране на незаконно съдържание в интернет беше нов елемент в регламента, въведен след терористичните атаки в Париж през 2015 г. Създаването на това звено беше изрично посочено в Европейската програма за сигурност и е от жизнено важно значение при сегашните обстоятелства в областта на сигурността. Текстът дава възможност на Европол да предава публично достъпни лични данни на частни заинтересовани страни, ако това е необходимо, за да се помогне на държавите членки да предотвратяват престъпления, попадащи в правомощията на Европол и извършени или улеснени чрез използването на интернет, и да се борят с такива престъпления.

**Разпоредби относно управлението**

Разпоредбите относно управлението, представени в първоначалното предложение на Комисията, произтичат от Общия подход по въпросите на децентрализираните агенции на ЕС. Управлението беше една от най-спорните теми, обсъждани по време на преговорите. Съзаконодателите постигнаха следните компромиси:

а) Състав на управителния съвет (член 10)

Съгласно Общата позиция броят на представителите на Комисията в управителния съвет е намален от двама (както е предвидено в Общия подход по въпросите на децентрализираните агенции) на един.

б) Изпълнителен съвет (бивша глава IV)

Предложението на Комисията предвиждаше евентуалното създаване на изпълнителен съвет, който да оказва административна подкрепа на управителния съвет и на изпълнителния директор. Вследствие на твърдото противопоставяне от страна на съзаконодателите Общата позиция не съдържа възможност за създаването на такъв орган. Комисията прие заличаването на възможността за създаване на изпълнителен съвет. И все пак, въз основа на член 68 от Общата позиция Комисията ще има възможност да направи в бъдеще оценка на необходимостта от създаването на изпълнителен съвет. Комисията обясни това и в декларация и пое ангажимент за извършването на оценка на ситуацията след две години. За да не се излагат на риск бъдещи преговори по предложението за Евроюст, декларацията е допълнена от изявление, в което се подчертава важността на изпълнителния съвет за управлението на агенциите на ЕС.

в) Назначаване на изпълнителния директор (член 54)

Текстът на Общата позиция се различава от предложената от Комисията процедура, която беше приведена в съответствие с Общия подход по въпросите на децентрализираните агенции (предварителен подбор на кандидатите от Комисията и назначаване от управителния съвет).

В Общата позиция се установява процедура, при която назначаването се извършва от Съвета въз основа на списък на подбрани кандидати, който се изготвя от смесена комисия, съставена от представител на Комисията и представители на държавите членки.

Имайки предвид горепосочените отклонения от Общия подход по въпросите на децентрализираните агенции, Комисията реши да направи политическа декларация, подчертавайки, че договореният текст не е напълно в съответствие с принципите на Общия подход.

**Достъп от страна на Евроюст до информация, съхранявана от Европол (член 21)**

Достъпът от страна на Евроюст до информация, съхранявана от Европол, беше сведен до непряк достъп въз основа на наличието на попадение или липсата на попадение (,,hit/no hit“) в резултат на твърдото настояване на Европейския парламент. Това е в съответствие със сходната разпоредба, съдържаща се в Регламента за Евроюст.

**Сътрудничество между Европейския надзорен орган по защита на данните и националните надзорни органи (членове 44 и 45)**

Общата позиция засилва сътрудничеството между Европейския надзорен орган по защита на данните (ЕНОЗД) и националните надзорни органи, като паралелно с това обезпечава независимостта и ефективността на ЕНОЗД. Сътрудничеството е засилено в два аспекта:

а) Създава се Съвет за сътрудничество, който представлява платформа за официални дискусии между ЕНОЗД и националните надзорни органи по защита на данните и в който редовно ще се обсъжда общата стратегия за защита на данните, ще се изготвят хармонизирани предложения за съвместни решения, в които ще се изисква участието на националните органи, ще се разглеждат трудности при тълкуването на Регламента за Европол и т.н. Този нов съвет за сътрудничество е само консултативен орган и не взема решения.

б) Засилено всекидневно сътрудничество между ЕНОЗД и националите надзорни органи (ЕНОЗД ще използва знанията и опита на националните надзорни органи винаги когато изпълнява задълженията си; ЕНОЗД и националните надзорни органи ще извършват съвместни проверки, ЕНОЗД ще консултира съответните национални надзорни органи по случаи, свързани с данни, идващи от една или няколко държави членки, и т.н.)

Комисията прие създаването на Съвета за сътрудничество. За да се постигнат ефективност и съгласуваност и за да се избегне ненужно дублиране, Комисията прие обаче декларация, в която се подчертава, че функциите, упражнявани от Съвета за сътрудничество, учреден с Регламента за Европол, трябва бързо да бъдат поети от Европейския комитет по защита на данните, създаден в контекста на реформата за защита на данните (вж. изявление 2 в раздел 5).

**Парламентарен контрол (глава VIII)**

В общ план предложението на Комисията гарантираше, че дейностите на Европол подлежат на парламентарен контрол съгласно изискваното по член 88 от ДФЕС.

По време на преговорите Европейският парламент подчерта, че е необходимо по-подробно представяне на начина, по който се извършва парламентарният контрол.

В резултат на това създаването на Съвместна група за парламентарен контрол (СГПК) беше включено в текста на Общата позиция. СГПК ще бъде специализиран орган, създаден съвместно от националните парламенти и компетентната комисия на Европейския парламент, и ще отговаря за политическия надзор на дейностите на Европол. Надзорът ще включва, наред с другото, информация относно документите за планиране и докладване, консултации с Европейския парламент и националните парламенти по многогодишната работна програма на Европол[[1]](#footnote-1) и явяване на изпълнителния директор и председателя на управителния съвет за обсъждане на въпроси, свързани с Европол.

4. Заключение

Въпреки промените, въведени чрез Общата позиция, текстът на Общата позиция е най-добрият резултат, който Комисията успя да постигне във водените в продължение на две години преговори с Парламента и Съвета по много сложен текст.

Целите на Комисията по отношение на реформата на Европол бяха постигнати чрез привеждането на Европол в съответствие с изискванията на Договора от Лисабон и чрез повишаването на нейната ефикасност, ефективност и отчетност.

Привеждането на управлението на Европол в съответствие с принципите, посочени в Общия подход по въпросите на децентрализираните агенции на ЕС, не беше изцяло постигнато заради твърдото противопоставяне на съзаконодателите. Комисията ще участва в управлението на агенцията, т.е. ще има представител с право на глас в управителния съвет и ще участва в предварителния подбор на кандидатите за изпълнителен директор.

**5.** **Изявления на Комисията**

**1. Относно общия подход по въпросите на децентрализираните агенции на ЕС**

„Комисията припомня, че договореният текст не е изцяло в съответствие с принципите на Общия подход по въпросите на децентрализираните агенции на ЕС. Поради тази причина постигнатото между Европейския парламент и Съвета споразумение относно управлението на Агенцията не засяга каквито и да било законодателни текстове в бъдеще. Комисията продължава да бъде убедена в ползите от създаването на изпълнителен съвет в рамките на структурата на управление на Европол и други агенции. Комисията ще направи преглед на ситуацията във връзка с управлението на Европол в рамките на следващите две години, по-специално за да установи дали са оправдани допълнителни предложения по тази точка.“

**2. Относно Съвета за сътрудничество**

„Европейската комисия счита, че след приемането на предложения Общ регламент относно защитата на данните и предложената Директива относно защитата на данните във връзка с обработването им от страна на полицейските и съдебните органи и предвид обявеното преразглеждане на Регламент (ЕО) № 45/2001, за да се постигнат ефективност и съгласуваност и за да се избегне ненужното дублиране, функциите, упражнявани от учредения с настоящия регламент Съвет за сътрудничество, трябва да се упражняват от новосъздадения Европейски комитет по защита на данните.“

1. СГПК ще бъде също така органът, чрез който ще се извършват консултациите с националните парламенти по многогодишното програмиране. По този начин Европол вече няма да носи отговорност за провеждането на консултации с 28 национални парламента и Европейския парламент относно своето многогодишно програмиране (както беше предвидено в първоначалното предложение на Комисията). [↑](#footnote-ref-1)